<classify> RAIS wa Zanzibar, Dk Ali Mohamed Shein leo anatarajiwa kulihutubia Bunge la Afrika ya Mashariki EALA linalokutana mjini hapa kwa wiki moja katika jengo la Baraza la Wawakilishi Zanzibar, eneo la Chukwani.Kwa mujibu wa taarifa ya Ofisi ya Uhusiano ya EALA, Dk Shein atalihutubia Bunge hilo majira ya jioni, ikiwa ni ishara ya kulizindua kuanza vikao vyake.Taarifa hiyo imesema maandalizi yote ya kufanyika kwa vikao vya bunge hilo yamekamilika, ikiwa ni pamoja na wajumbe wote wa nchi wanachama kuwapo Zanzibar kwa ajili ya ushiriki.Maandalizi ya vikao vya Bunge la Afrika ya Mashariki EALA yamekamilika ambapo rais atalihutubia ikiwa ishara ya kulizindua, alisema Ofisa Uhusiano Msaidizi, Lawrence Munezero.Aidha, katika kikao cha wiki moja wabunge wa bunge hilo watapokea na kujadili taarifa za kamati mbalimbali, zikiwemo za Hesabu, Kilimo, Utalii na Maliasili.Kamati nyingine ni ya kutatua migogoro inayozikabili nchi wanachama wa EAC.Miongoni mwa mambo ambayo tunatarajia kuyajadili Jumatano kesho ni kupokea taarifa za kamati mbalimbali za Bunge hilo kwa ajili ya kujadiliwa, amesema.Bunge la Afrika ya Mashariki, jumuiya yenye nchi sita za Tanzania, Kenya, Uganda, Rwanda, Burundi na Sudan Kusini linaundwa na jumla ya wabunge 62, wakiwemo 9 wanaowakilisha kila nchi.Kwa kawaida, Bunge hilo hufanya vikao vyake kwa mzunguko katika miji mbalimbali ya nchi za Afrika Mashariki, ingawa makao makuu ya bunge hilo yapo jijini Arusha, Tanzania.  <topic>: KITAIFA 